වචන කෝටියකින් පැවසීමට නොහැකි මහා ඉතිහාස කතාවක් දක්ෂ චිත්‍ර ශිල්පියෙකු එක සිතුවමකින් සිත්තම් කරන්නා සේ ශ්‍රී ලංකාවේ වත්මන් කතාව මුළු ලොවට කියා පෑමට නිදහස් රටක් ලෙස අපට ඇති හොඳම අවස්ථාව පොදු රාජ්‍ය මණ්ඩලීය රාජ්‍ය නායක සමුළුව බව උසස් අධ්‍යාපන අමාත්‍යාංශයේ ලේකම් ආචාර්ය සුනිල් ජයන්ත නවරත්න මහතා පවසයි.තිස් වසරක යුද්ධයෙන් බැට කෑ රටක දැවැන්ත සංවර්ධනයක් බස්නාහිර පළාතට කේන්ද්‍රගතව තිබූ සංවර්ධනය ගම් දනව්වලටත් ඒ තුළින් ජන ජීවිතය ලැබූ සමාජමය ආර්ථිකමය, සංස්කෘතිකමය, ක්‍රීඩා, අධ්‍යාපනික දියුණුවක්, ලෝකය හමුවේ විවර කිරීමට පොදු රාජ්‍ය මණ්ඩලීය රාජ්‍ය නායක සමුළුව මනා පිටුබලයක් වන බවද නවරත්න මහතා ප්‍රකාශ කරයි.බ්‍රිතාන්‍ය යටත් විජිතයන්ව පැවැති ලොව රටවල් 53ක එකමුතුවට මහා බ්‍රිතාන්‍යයේ මහ රැජින වෙනුවට එහි ඔටුන්න හිමි චාල්ස් කුමරු සහභාගී වීම වෙනත් රටවල පැවැති සමුළු වාරයන්ට වඩා සුවිශේෂීම සිදුවීම බව පෙන්වා දෙන ලේකම්වරයා ශ්‍රී ලාංකිකයන් තුළ ඇති ලොව ඉහළම ආගන්තුක සත්කාරයත්, ආචාරශීලී බවත් මෙම සමුළුව තුළින් ලොවට පිළිබිඹු කළ හැකි බවද පවසයි.ජනාධිපති මහින්ද රාජපක්ෂ මහතාගේ පාලනයේදී සිදුවූ රටේ ආර්ථික වර්ධනයත් යුද්ධය අවසන් වීමෙන් පසු එම ආර්ථික වර්ධනය තුන් ගුණයකින් ඉහළ දැමීමට හැකිවීමත් යටිතල පහසුකම්වල වර්ධනයත් මෙරටට ආයෝජකයන් ගෙන්වා ගැනීමේ මහඟු අවස්ථාව මෙම සමුළුව පැවැත්වීමෙන් අප රටට ලැබෙන බවද පවසන නවරත්න මහතා ලොව නන් දෙසින් මෙරටට පැමිණෙන මාධ්‍යවේදීන් හමුවේ ශ්‍රී ලංකාවේ විවිධ සංස්කෘතීන්හි වටිනාකම් මෙන්ම අපේ‍ ප්‍රෞඪ ඉතිහාසයේ වංශ කතාව ලොවට දිග හැරීමට අවස්ථාවද උදා වෙන බව ප්‍රකාශ කරයි.පොදු රාජ්‍ය මණ්ඩල රාජ්‍ය නායක සමුළුව, ලොව රාජ්‍ය නායකයින්ගේ ඔලිම්පික් තරගයක් බවත් ශ්‍රී ලංකාව පිළිබඳව ඇති එම නායකයින්ගේ මනෝ රාමුව මේ තුළින් විතැන් වීමක් සිදුවන බවත් නවරත්න මහතා වැඩිදුරටත් සඳහන් කරයි..